**Informatīvais ziņojums**

**„Par Latvijas – Lietuvas Starpvaldību komisijas pārrobežu sadarbības stiprināšanai 2024.gada 18.aprīļa sēdi”**

Pamatojoties uz Ministru kabineta 2022. gada 1.februāra sēdes protokola Nr.5 30.§ “Informatīvais ziņojums “Par Latvijas – Lietuvas Starpvaldību komisijas pārrobežu sadarbības stiprināšanai 2021.gada 28. oktobra sēdi”” 3.3.apakšpunktu, Vides aizsardzības un reģionālās attīstības ministrija (turpmāk – VARAM) ir sagatavojusi informatīvo ziņojumu par pārrobežu sadarbību Latvijas – Lietuvas Starpvaldību komisijā (turpmāk – Latvijas – Lietuvas SVK vai SVK) 2024.gadā un SVK turpmāko darbību.

**1. SVK izveides mērķis un darba organizācija**

Lai veicinātu sociālekonomisko attīstību un kopēju stratēģisko mērķu sasniegšanu, kā arī sekmētu reģionu sadarbību specifisko pierobežas teritoriju jautājumu izskatīšanā, problēmu risināšanā un sadarbības virzienu noteikšanu, ir izveidota Latvijas – Lietuvas SVK. Latvijas pusē Latvijas – Lietuvas SVK darbu koordinē VARAM, savukārt, Lietuvas pusē – Lietuvas Republikas Iekšlietu ministrija.

1999.gada 10.septembrī Paņevežā tika parakstīts Latvijas Republikas valdības un Lietuvas Republikas valdības līgums par pārrobežu sadarbību. Saskaņā ar šī līguma 5.pantu, tika izveidota Latvijas – Lietuvas Starpvaldību pārrobežu sadarbības komisija.

 Latvijas-Lietuvas SVK sēdes tiek organizētas pēc rotācijas principa, pusēm vienojoties par to norisi. Informatīvais ziņojums par 2021.gada 28.oktobra SVK sēdes saturu un pieņemtajiem lēmumiem tika apstiprināts Ministru kabineta 2022.gada 1.februāra sēdē.

2023.gadā beigās tika panākta abpusēja vienošanās un Latvijas – Lietuvas SVK sēde norisinājās 2024.gada 18.aprīlī Latvijā, Kuldīgā. Latvijas – Lietuvas SVK ietvaros 2024.gadā darbs notika šādās izvirzītajās jomās – transports, migrācijas kontrole un valstu robežu aizsardzība, kā arī kopīgo upju apsaimniekošana,  Krievijas izcelsmes graudu imports. Pieteikto jautājumu apkopošanas process pirms sēdes notika nacionālajā līmenī abās valstīs vienlaicīgi, iesaistoties par nozari atbildīgajām institūcijām. Šim procesam sekoja pieteikto jautājumu saskaņošana SVK koordinējošo institūciju starpā.

2024.gada 9.aprīlī Ministru kabinets apstiprināja rīkojumu Nr.284 „Par grozījumu Ministru kabineta 2020.gada 13.augusta rīkojumā Nr.434 “Par Latvijas Republikas pārstāvju grupu Latvijas-Lietuvas starpvaldību komisijā pārrobežu sadarbības komisijā”, ar kuru tika atjaunots Latvijas Republikas pārstāvju grupas sastāvs.

**2. Latvijas-Lietuvas SVK 6.sēdes norise 2024.gada 18.aprīlī**

Latvijas – Lietuvas SVK sēdē **2024.gada 18.aprīlī** Latvijas delegāciju vadīja vides aizsardzības un reģionālās attīstības ministre Inga Bērziņa, savukārt Lietuvas delegāciju vadīja Lietuvas iekšlietu viceministrs Arnoldas Abramavičius. Sēdē piedalījās Latvijas un Lietuvas nozaru ministriju, reģionu un pašvaldību pārstāvji.

Latvijas – Lietuvas SVK sēdē tika izskatīti abām valstīm aktuālie jautājumi.

* 1. **Migrācijas kontroles un valstu robežu aizsardzības jautājumi:**

Latvijas Republikas un Lietuvas Republikas Iekšlietu ministriju un to padotības iestāžu pārstāvji sniedza informāciju un apmainījās ar viedokļiem par šobrīd aktuālajiem četriem jautājumiem migrācijas, civilās aizsardzības, tiesībaizsardzības iestāžu sadarbības un valsts robežu aizsardzības jomā.

* + 1. Baltkrievijas režīma izraisītā migrācijas krīze

Latvijas Iekšlietu ministrija iepazīstināja ar aktuālo situāciju uz Latvijas un Baltkrievijas valsts robežas – tendencēm, riska faktoriem, Latvijas veiktajiem pasākumiem, lai nodrošinātu efektīvu reaģēšanu uz drošības apdraudējumiem uz valsts robežas.

Tika uzsvērts, ka, neraugoties uz pēdējā laika nosacīto “klusuma periodu” uz valsts robežas, 2024. gada martā atkal ir ievērojami pieaudzis to personu skaits, kas mēģināja šķērsot Latvijas un Baltkrievijas valsts robežu un ir jāmeklē jauni risinājumi cīņai pret Lukašenko režīma mākslīgi izraisīto migrācijas krīzes situāciju un hibrīduzbrukumiem valsts robežai.

Lietuvas Republikas Iekšlietu ministrija, iepazīstinot ar drošības situāciju un tendencēm uz Lietuvas un Baltkrievijas robežas, pateicās Latvijai par sadarbību un ciešajām starpinstitūciju divpusējām un reģionālajām attiecībām. Tika uzsvērts, ka pašreizējos ģeopolitiskajos apstākļos visām reģiona valstīm jātiecas uz turpmāku sadarbības stiprināšanu. Šajā kontekstā viceministrs uzsvēra Lietuvas un Latvijas Iekšlietu ministriju 2023.gadā parakstītā memoranda par sadarbību nelegālās migrācijas apkarošanā nozīmi.

**Puses vienojās turpināt cieši sadarboties, koordinēt darbības un gatavību reaģēt uz pašreizējiem hibrīddraudiem un iespējamiem līdzīgiem izaicinājumiem nākotnē.**

* + 1. Sadarbība iedzīvotāju masveida pārvietošanās un civilās aizsardzības jomā

Lietuvas Ugunsdzēsības un glābšanas departaments uzsvēra, ka iedzīvotāju masveida pārvietošanās, īpaši pāri robežām, ir sarežģīts process, kas prasa saskaņotu rīcību starp valstīm, starptautiskajām organizācijām un nevalstiskajām organizācijām. Uzņēmējvalstij ir izšķiroša nozīme pārvietoto personu pieplūduma pārvaldībā un nepieciešamā atbalsta sniegšanas veicināšanā uz vietas. Tāpēc ir jāturpina stiprināt valstu kapacitāte un jāveido krājumi, lai apmierinātu migrantu neatliekamās vajadzības - pārtika, ūdens, veselības aprūpe un pajumte.

Latvijas Valsts ugunsdzēsības un glābšanas dienests uzsvēra mazāk atrisinātos jautājumus, kas rada būtisku ietekmi, ja nepieciešams veikt masveida evakuāciju apdraudējuma situācijās, piemēram, nepieciešamība uzlabot tiesisko regulējumu, kā arī plānošanas dokumentos iekļautos pasākumus, procedūras un koordinācijas mehānismus, novēršot nepilnības pārrobežu evakuāciju īstenošanai apdraudējuma situācijās; riska novērtēšanas veikšana, kas ietver resursu vajadzību apzināšanu un plānošanu; sadarbības un partnerības attīstīšanu starp valsts institūcijām un pašvaldībām, sadarbība ar privāto sektoru, reģionālajām un starptautiskajām organizācijām, pilsoniskās sabiedrības organizācijām, nevalstiskajām un brīvprātīgajām organizācijām civilās aizsardzības pasākumu izpildei pārrobežu evakuācijas gadījumā; nepieciešamo reaģēšanas spēju veidošana, kas ietver iedzīvotāju pamatvajadzību nodrošināšanu, ūdens attīrīšanas jaudas nodrošināšana, patvēruma iespējas, loģistikas risinājumu un infrastruktūras izveidošana, sadarbības līgumu izveidošana, personāla apmācība un pārrobežu mācību organizēšana; gatavība un reaģēšana uz ķīmiskajiem, bioloģiskajiem, radioloģiskajiem vai kodolmateriālu izraisītajiem incidentiem un krasta piesārņojuma likvidācija. Tāpat tika norādīts uz sadarbības nozīmi glābēju fizisko spēju attīstībā un pilnveidošanā un veselīga dzīvesveida popularizēšanā.

**Puses vienojās par kopīgām interesēm un kopīgām nākotnes sadarbības jomām civilās aizsardzības un iedzīvotāju masveida pārvietošanās jomā.**

* + 1. Baltijas valstu rīcība, kopīgi atjaunojot pagaidu robežkontroli uz iekšējām robežām

Lietuvas Valsts robežsardze iepazīstināja ar Lietuvas un Latvijas robežapsardzības dienestu sadarbību gadījumā, ja ir nepieciešams uz laiku atjaunot valstu iekšējās robežas un atzinīgi novērtēja Latvijas iniciatīvu noslēgt Līgumu starp Latvijas Republikas Valsts robežsardzi, Lietuvas Republikas ministrijas pakļautībā esošo Valsts robežsardzes dienestu un Igaunijas Republikas Policijas un robežapsardzības pārvaldi par rīcību, lai kopīgi atjaunotu pagaidu robežkontroli uz iekšējām robežām.

Latvijas Iekšlietu ministrija informēja par Latvijas Valsts robežsardzes paveikto izstrādājot Līgumu starp Latvijas Republikas Valsts robežsardzi, Lietuvas Republikas ministrijas pakļautībā esošo Valsts robežsardzes dienestu un Igaunijas Republikas Policijas un robežapsardzības pārvaldi par rīcību, lai kopīgi atjaunotu pagaidu robežkontroli uz iekšējām robežām, kā arī informēja par saskaņošanas procesu un apņemšanos parakstīt šo līgumu līdz šā gada beigām.

**Puses vienojās, ka ierosinātais attiecīgā starptautiskā Līguma projekts tiks tālāk izskatīts Lietuvas un Latvijas robežsardzes dienestu speciālistu līmenī 2024. gadā.**

* + 1. Pārrobežu operāciju koordinācija valsts bezpilota gaisa kuģu lidojumu jomā

Latvijas Iekšlietu ministrija informēja par situāciju Latvijas-Lietuvas pierobežā saistībā ar bezpilota lidaparātu (dronu) lidojumu atklāšanu, aprakstot reālajā dzīvē notikušus gadījumus, kas attiecas uz Valsts policijas funkciju nodrošināšanu, jo īpaši nodrošinot tiesībaizsardzības iestāžu pārrobežu sadarbību.

Lietuvas Valsts robežsardzes dienests norādīja, ka tehnoloģiskās un juridiskās atšķirības starp pusēm var radīt izaicinājumus kopējo noteikumu saskaņošanā un standartiem. Tāpat šajā sakarā papildus būtu jāpārskata Lietuvas Republikas valdības un Latvijas Republikas valdības līguma par sadarbību organizētās noziedzības un citu noziedzīgu nodarījumu apkarošanā un par vienotu rīcību pierobežas reģionos 11.panta noteikumi.

**Puses vienojās analizēt tiesisko regulējumu un iespējas koordinēt kopīgas darbības, tostarp izveidot pārrobežu dronu atklāšanas iekārtu sistēmu, lai uzraudzītu nesankcionētus dronus un noziedzīgos nolūkos izmantotus dronus.**

**2.2. Sadarbība transporta jomā**

Latvijas Republikas un Lietuvas Republikas transporta ministriju pārstāvji sniedza informāciju un apmainījās ar viedokļiem par šobrīd aktuālajiem trīs transporta jautājumiem.

* + 1. Dzelzceļa satiksmes iespējas pārrobežu posmos.

Puses uzsvēra, ka galvenā prioritāte, lai nodrošinātu pārrobežu dzelzceļa pasažieru pārvadājumu tālāku attīstību, ir Rail Baltica maģistrāles izbūve ar mērķi to pabeigt līdz 2030.gadam. Bez tam jānodrošina atbilstoša Rail Baltica līnijas kapacitāte un savienojumi ar galvaspilsētām Rīgu un Viļņu, vienlaikus paredzot arī 1520 mm tīkla integrāciju ar Eiropas platuma dzezlceļa līniju.

Puses bija vienisprātis, ka ārkārtīgi svarīgi ir sadarbojoties, lai noteiktu 1520 mm dzelzceļa tīkla migrācijas mērogu uz 1435 mm tīklu.

Tāpat puses vienojās koncentrēt visus savus resursus uz Rail Baltica būvniecības gaitu kā galveno prioritāti un, ņemot vērā nepieciešamību piesaistīt finansējumu trases savlaicīgai pabeigšanai, vienojās sagatavot Baltijas valstu kopīgu pozīciju gaidāmajām sarunām par Eiropas Savienības (turpmāk – ES) daudzgadu budžetu pēc 2027.gada.

Latvijas Satiksmes ministrija norādīja, ka, lai Rail Baltica dzelzceļa līnija būtu sagatavota izmantošanai, ir savlaicīgi jāuzsāk darbs pie tādiem stratēģiskiem jautājumiem kā Rail Baltica ritošā sastāva iegāde, Rail Baltica infrastruktūras pārvaldības modeļa izveide, kā arī vietota Rail Baltica operatora izvēle. Par šiem jautājumiem 2024.gada 27.martā Latvijas satiksmes ministrs ir nosūtījis vēstules saviem Lietuvas un Igaunijas kolēģiem. Tiek plānots, ka par šiem jautājumiem tiks uzsākta ministru un ekspertu diskusija.

Lietuvas puse informēja, ka Lietuvas dzelzceļa pasažieru operators “LTG Link” kopš 2023.gada 27.decembra uzsāka dzelzceļa pasažieru pārvadājumus maršrutā Viļņa-Rīga-Viļņa, caur Šauļiem un Jelgavu, kas tiek veikti vienu reizi dienā. Latvijas puse atzinīgi novērtēja šo iniciatīvu un informēja, ka nākotnē plānots izveidot dzelzceļa savienojums arī ar Igauniju, par ko būs jāvienojas ar Igaunijas dzelzceļa pārvadātāju.

Latvijas Satiksmes ministrija uzsvēra, ka dzelzceļa pārvadātājiem jāturpina darbs pie dzelzceļa pasažieru satiksmes atjaunošanas arī Visaginas-Daugavpils posmā. Lietuvas Transporta un sakaru ministrija informēja, ka Lietuvas Dzelzceļa uzņēmuma stratēģiskajos plānos pasažieru maršruts caur Daugavpili ir paredzēts no 2026.gada, un tā veiksmīgai īstenošanai būs nepieciešams pierobežas pašvaldību ieguldījums uz dotāciju pamata.

**Puses vienojās mudināt dzelzceļa pārvadātājus aktīvāk attīstīt pārrobežu pārvadājumus.**

**Puses vienojās sadarboties jautājumos, kas saistīti ar Rail Baltica būvniecības gaitu, vilcienu un tehniskā aprīkojuma iegādi, kā arī pārrobežu reģionālo pakalpojumu organizēšanu un pārrobežu sabiedrisko pakalpojumu sniegšanas sistēmas izveidi, lai nodrošinātu efektīvu pārrobežu pasažieru pārvadājumu funkcionalitāti, kā arī sākt veidot kopīgu nostāju sarunām par ES daudzgadu budžetu pēc 2027.gada.**

* + 1. Pierobežas ceļu rekonstrukcija

Latvijas Satiksmes ministrija informēja, ka visi valsts (galvenie, reģionālie un vietējie) autoceļi, kas šķērso Latvijas – Lietuvas robežu, ir atjaunoti, ir labā stāvoklī un šobrīd nav nepieciešama valsts autoceļu posmu, kuri šķērso valstu robežu, rekonstrukcija.

Tika sniegta informācija, ka valsts reģionālam autoceļam uz Latvijas-Lietuvas robežas - P114 Ilmāja-Priekule-Lietuvas robeža (Pludoņi) - km 19,78-38,12 ir pabeigts tehniskais būvprojekts, kā arī uzsākta autoceļa rekonstrukcijas darbu plānošana divu brauktuvju autoceļam A7 (Rīga – Bauska – Lietuvas robeža [Grenctāle]) no Ķekavas apvedceļa līdz Bauskai (ieskaitot Iecavas un Bauskas apvedceļus), izmantojot publiskās un privātās partnerības (PPP) modeli.

Lietuvas Transporta un komunikāciju ministrija sniedza informāciju par projektiem, kas tiks īstenoti uz Lietuvas-Latvijas robežas - A10 Panevēža-Pasvalys-Rīga (Via Baltica) rekonstrukcija. 2024.gada 2.ceturksnī tiks izsludināti publiskie iepirkumi par teritorijas plānojumu, pēc tam ap 2026.gadu par zemes iegādi un projektēšanu. Reāls darbs šajā posmā varētu sākties 2028. gadā.

**Puses vienojās turpināt sadarbību nozaru speciālistu līmenī.**

* + 1. Pierobežu pašvaldību pasažieru pārvadājumu veicināšana, izmantojot straptautisko autosatiksmi

Aizkraukles (Latvija) un Rokišķu rajona (Lietuva) pašvaldības ierosināja SVK sēdē diskusiju par jautājumu par sabiedriskā transporta plūsmas veicināšanu starp Latviju un Lietuvu.

Puses ziņoja par pašreizējo autobusu satiksmes savienojumu statusu Latvijas-Lietuvas robežas tuvumā (netālu no Suvainišķu apdzīvotās vietas) un uzsvēra nepieciešamību pārvietot pašreizējās autobusu pieturas abās robežas pusēs tuvāk vienu otrai, tādējādi samazinot attālumu starp pieturām un salāgojot abu valstu vietējo transporta maršrutu laikus.

Turklāt puses apmainījās viedokļiem par nepieciešamību organizēt jaunus pārrobežu un starptautiskos maršrutus, kas varētu savienot abas valstis (piemēram, maršruti caur Rokišķiem, Zarasiem uz Daugavpili un Rokišķiem un Biržiem uz Rīgu īpaši brīvdienās un vasaras sezonā, tiks izskatīti maršrutu izmēģinājuma grafiki).

**Puses vienojās izskatīt iespējas pielāgot abu valstu sabiedriskā transporta maršrutu laikus un pagarināt atsevišķus autobusu maršrutu reisus, lai nodrošinātu ērtāku savienojumu ceļošana pāri robežai.**

* 1. Savstarpēji saskaņota stratēģija un darbības Lielupes baseina upju apsaimniekošanā un ūdens eitrofikācijas samazināšanā

VARAM iepazīstināja ar Latvijas Zemgales plānošanas reģiona Bauskas pašvaldības un Vecumnieku pašvaldības ierosināto jautājumu par labāku informācijas apmaiņu un ciešāku sadarbību starp attiecīgajām institūcijām un Latvijas un Lietuvas pašvaldībām kopīgā Lielupes baseina upju apsaimniekošanā pārrobežu ūdens piesārņojuma kontroles nodrošināšanai. Zemgales plānošanas reģions izskatīšanai SVK sēdē virzīja vairākus vides izaicinājumus, kas ietekmē ūdens kvalitāti un ekosistēmas Lielupes upes baseinā, kurš atrodas gan Latvijā, gan Lietuvā: pārrobežu piesārņojums, ko izraisa intensīva lauksaimniecība, kas uz Latviju nes biogēno piesārņojumu; pārrobežu piesārņojuma pārnese, ko rada industriālie objekti robežas tuvumā; citas nekoordinētas vietēja rakstura darbības. Latvijas pašvaldības pauda bažas, ka pārrobežu piesārņojums pastiprina piekrastes ekosistēmu eitrofikāciju un uzsvēra nepieciešamību vienoties par efektīvām stratēģijām, lai uzlabotu pārrobežu ietekmes pārvaldību Lielupes upes baseinā. Šo izaicinājumu risināšanai ir nepieciešami divu valstu sadarbības centieni, lai nodrošinātu ilgtspējīgu ūdens apsaimniekošanu un aizsargātu Lielupes upes baseina ekoloģisko integritāti.

Lietuvas Vides ministrija piekrita, ka ir jāveic pasākumi piesārņojuma samazināšanai Lielupes upes baseinā. Lietuva 2022.gada beigās apstiprināja Nacionālo ūdens plānu 2022.-2027.gadam, kas cita starpā ietver pasākumus piesārņojuma mazināšanai Lielupes upes baseinā, piemēram, līdz 2025. gadam nodrošināt rūpniecisko notekūdeņu novadīšanu vismaz 500 metru attālumā no ezeriem, kā arī notekūdeņu inventarizāciju izplūdes ūdenstilpē un pieplūdes ūdenstilpē tuvējā ūdenstilpē, kas nav reģistrētas Vides aizsardzības aģentūras datubāzēs vai ir nelikumīgi pieslēgtas ūdenstilpei, un nodrošina, ka notekūdeņi vairs netiek novadīti ezeros. Papildus šiem pasākumiem ir paredzēti komunikācijas pasākumi - informēt reģiona iedzīvotājus un lauksaimniekus par izkliedēto piesārņojumu, kas noved pie ūdenskrātuves slikta stāvokļa, tā cēloņiem u.c.

SVK pārrunāja esošo sadarbības mehānismu izmantošanu šādai sadarbībai un ierosināja izveidot Apvienoto Lielupes baseina apsaimniekošanas padomi, kuru varētu vadīt abu valstu pašvaldības. Puses vienojās, ka, izstrādājot padomes reglamentu, jāapspriež nepieciešamība un iespēja iesaistīt Lietuvas Vides aizsardzības aģentūras un attiecīgās Latvijas institūcijas pārstāvjus.

Puses vienojās sadarboties, izmantojot esošos mehānismus un vajadzības gadījumā izveidojot jaunas darba grupas starp vietējām pašvaldībām un valsts iestādēm, lai uzlabotu upju ekosistēmas.

* 1. Krievijas izcelsmes graudu imports un tā ietekme uz Baltijas valstīm

Latvijas Zemkopības ministrija informēja par Krievijas pārtikas un lauksaimniecības produktu tirdzniecības statistiku, kā arī Latvijas pieņemtajiem normatīvajiem aktiem šīs tirdzniecības ierobežošanai. Tika uzsvērts, ka, tā kā Baltijas valstis ir ES ārējā robeža, ir nepieciešama saskaņota rīcība visos līmeņos.

Lietuvas Lauksaimniecības ministrija pauda Lietuvas nostāju un par līdz šim veiktajiem pasākumiem un iniciatīvām pret Krievijas un Baltkrievijas graudu importu. Tika sniegta atsauce uz 2024.gada 14.martā Seima pieņemto parlamentāro deklarāciju, kurā aicina Eiropas Komisiju aizliegt graudu importu no agresorvalstīm, un nacionālajiem kontroles pasākumiem graudu importam no Krievijas, Baltkrievijas un citām paaugstināta riska teritorijām, kā arī tika pieminēta ES komisāriem adresēta vēstule, kuru parakstījuši pieci lauksaimniecības ministri - trīs Baltijas valstu, Polijas un Čehijas, uzsverot ES dalībvalstu sadarbības un koordinācijas nozīmi, lai pieņemtu un vienādi visā ES īstenotu efektīvus ierobežojošos pasākumus attiecībā uz Krievijas un Baltkrievijas lauksaimniecības pārtikas importu ES tirgū. Tāpat tika aktualizēts Krievijas graudu tranzīta jautājums caur Baltijas jūras ostām, kurš satrauc Lietuvas graudu ražotājus. Krievijas graudu tranzīts liedz Lietuvas graudu ražotājiem iespēju konkurēt par godīgu cenu, eksportējot savus graudus, jo Krievijas graudiem tiek dota priekšroka ostās un iegūtas negodīgas konkurences priekšrocības starptautiskajos tirgos.

Puses vienojās mudināt citas ES dalībvalstis ierobežot Krievijas un Baltkrievijas pārtikas un lauksaimniecības produktu importu ES. Tāpat tika panākta vienošanās, ka ir jāstiprina muitas un citu kompetento iestāžu sadarbība un kopīgi jārīkojas, lai novērstu citu loģistikas ceļu izmantošanu Krievijas un Baltkrievijas produktu importam ES tirgū.

* 1. Latvijas – Lietuvas SVK sēdē informatīvā daļa

Latvijas – Lietuvas SVK sēdē tika prezentēti un izrunāti divi informatīvie jautājumi

* + 1. Interreg VI-A Latvijas-Lietuvas programmas 2021-2027 ieviešanas statuss

Latvijas-Lietuvas programmas vadošās iestāde, kuras funkcija veic VARAM, iepazīstināja ar sadarbības programmas īstenošanas statusu, ieskaitot pirmā projektu konkursa rezultātiem un informāciju par izsludināto otro projektu pieteikumu konkursu.

Lietuvas Iekšlietu ministrija piebilda, ka pēc pirmā projektu konkursa 2023.gadā tika izstrādāti priekšlikumu un risinājumi projektu administratīvās kapacitātes stiprināšanai. Puses turpina pētīt partneru iespējas, paplašinot viņu līdzdalības iespējas, uzlabojot un vienkāršojot nosacījumus dalībai projektos.

Liepājas pašvaldība uzsvēra nepieciešamību programmas ietvaros stiprināt valstu civilās aizsardzības spējas.

* + 1. Latvijas un Lietuvas reģionu pie ES ārējās robežas pašreizējais stāvoklis, izaicinājumi un attīstības iespējas

VARAM informēja, ka, ņemot vērā jauno drošības situāciju Eiropā pēc Krievijas iebrukuma Ukrainā, ir nepieciešams stiprināt iekšējo un ārējo drošību Latvijas Republikas Austrumu pierobežā.

ES valstu Latvijas un Lietuvas austrumu pierobežas zonai (izņemot Viļņas reģionu) raksturīgi šādi izaicinājumi: augstāks bezdarba līmenis; zemāki ienākumi un augstāki nabadzības rādītāji; zems privāto investīciju līmenis; zems inovāciju līmenis; zems IKP uz vienu iedzīvotāju; jaunu un izglītotu pilsoņu aizplūšana; iedzīvotāju novecošana; zems iedzīvotāju blīvums; nepietiekama piekļuve sabiedriskajiem pakalpojumiem; mazāk attīstīta transporta infrastruktūra.

Lietuvas Iekšlietu ministrija norādīja, ka reģions saskaras ne tikai ar ekonomiskiem un demogrāfiskiem, bet arī ievērojamu ģeogrāfiska rakstura trūkumiem. Atšķirībā no citiem reģioniem, kas atrodas uz ES ārējās vai iekšējās robežas, funkcionālo saikņu attīstības virzieni ir ierobežoti. Uzmanība jāpievērš reģionālajai savienojamībai (fiziskajai, digitālajai, cilvēku savstarpējai saiknei, uzņēmumam biznesam un citiem savienojumiem). Puses bija vienisprātis, ka, ņemot vērā identificētos kopīgos izaicinājumus ES austrumu pierobežā, ir nepieciešams veicināt Eiropas atbalstu tās austrumu pierobežas zonām. Tā ietvaros, stiprinot iekšējo un ārējo drošību ES valstu austrumu pierobežā, nepieciešams veikt pasākumus, lai saglabātu šo teritoriju dzīvotspēju, tai skaitā ekonomiskā un demogrāfiskā ziņā, un veicinātu reģionālo sadarbību austrumu pierobežā.

Abas puses virzīs šo priekšlikumu ES līmenī, informējot viena otru par progresu šajā jomā.

1. **Latvijas – Lietuvas SVK pieņemtie lēmumi 2024.gadā:**
2. turpināt abu valstu sadarbību, lai koordinētu darbības un gatavību reaģēt uz pašreizējiem Baltkrievijas režīma izraisītās migrācijas krīzes hibrīddraudiem un iespējamiem līdzīgiem izaicinājumiem nākotnē;
3. turpināt sadarbību civilās aizsardzības un iedzīvotāju masveida pārvietošanās jomā;
4. līdz 2024.gada beigām Lietuvas un Latvijas robežsardzes dienestu speciālistu līmenī izskatīt starptautiskā līguma projektu par Baltijas valstu rīcību, kopīgi atjaunojot pagaidu robežkontroli uz iekšējām robežām;
5. analizēt tiesisko regulējumu bezpilota gaisa kuģu lidojumu jomāun iespējas koordinēt kopīgas darbības, tostarp izveidot pārrobežu dronu atklāšanas iekārtu sistēmu, lai uzraudzītu nesankcionētus dronus un noziedzīgos nolūkos izmantotus dronus;
6. turpināt sadarbību un plānot nepieciešamās rīcības autoceļu rekonstrukcijai;
7. pievērst uzmanību Rail Baltica būvniecības gaitai, vilcienu un tehniskā aprīkojuma iegādei, sadarbībai, kā arī pārrobežu reģionālo pakalpojumu organizēšanai un pārrobežu sabiedrisko pakalpojumu sniegšanas sistēmas izveidei, lai nodrošinātu efektīvu pārrobežu pasažieru pārvadājumu funkcionalitāti; kā arī sākt veidot kopīgu nostāju sarunām par ES daudzgadu budžetu pēc 2027.gada;
8. izskatīt iespējas pielāgot abu valstu sabiedriskā transporta maršrutu laikus un pagarinātu atsevišķus autobusu maršrutu reisus, lai nodrošinātu ērtāku savienojumu ceļošana pāri robežai;
9. sadarboties, izmantojot esošos mehānismus un vajadzības gadījumā izveidojot jaunas darba grupas starp vietējām pašvaldībām un valsts iestādēm, lai uzlabotu upju ekosistēmas;
10. mudināt citas ES dalībvalstis ierobežot Krievijas un Baltkrievijas pārtikas un lauksaimniecības produktu importu ES. Tāpat tika panākta vienošanās, ka ir jāstiprina muitas un citu kompetento iestāžu sadarbība un kopīgi jārīkojas, lai novērstu citu loģistikas ceļu izmantošanu Krievijas un Baltkrievijas produktu importam ES tirgū.

Vides aizsardzības un reģionālās attīstības ministre I.Bērziņa

V.Prokopoviča, 67026471

 vita.prokopovica@varam.gov.lv